**A virtuális térben is be kell zárni az ajtót**

**Az információbiztonság aktuális kihívásairól rendeznek konferenciát a PTE MIK-en**

**Ahogy a fizikai valóságunkban bezárjuk magunk mögött az ajtót, úgy a virtuális térben sem árt az óvatosság, hiszen ott is számtalan veszély leselkedik ránk. Az informatikai bűnözés egyre nagyobb teret hódít világszerte, és nemcsak a civil felhasználókat célozza meg, hatalmas károkat képes okozni a vállalatok, az intézmények, a bankok, a hivatalok és szinte minden szervezet működésében. A legújabb veszélyforrást a mesterséges intelligencia térhódítása jelenti. Többek között ez is a 2023. október 25-én a Pécsi Tudományegyetem Műszaki és Informatikai Karán (PTE MIK) rendezendő Az információbiztonság aktuális kihívásai című tudományos-szakmai konferencia fókuszában áll.**

Az országos, hibrid formában zajló eseményt a HTE Információbiztonsági Szakosztály – EIVOK, a PTE MIK, a Nemzeti Média- és Hírközlési Hatóság, valamint a Neumann János Számítógéptudományi Társaság szervezi az Európai Unió Kiberbiztonsági Ügynöksége (ENISA) által kezdeményezett, évente megrendezett Európai Kiberbiztonsági Hónap (ECSM) kampány keretében. „Az EU kiberbiztonsági hónapját az állampolgárok tudatosságának a növelése érdekében rendezik meg minden évben, mert bárki célpontja lehet a kibertérben zajló csalásoknak, támadásoknak, ezért fontos felhívni e veszélyre a figyelmet. Ahogy otthon is védjük az értékeinket, a lakóhelyünket az illetéktelenektől, ugyanúgy meg kell tennünk ezt a számítógépünkkel, a telefonunkkal vagy a virtuális tárhelyeinkkel. Létfontosságú felhívnunk a gyerekek figyelmét is arra, hogy nincsenek biztonságban sem a közösségi médiában, sem semmilyen virtuális felületen. Az informatika szerves része lett a hétköznapjainknak, ahová betörtek a bűnözők is, a mostani konferenciának az is a célja, hogy a szakmai közösséget, de a hétköznapi felhasználókat is megismertesse az aktuális trendekkel és kihívásokkal” – mondja Gyurák Gábor, a PTE MIK mesteroktatója, a konferencia egyik szervezője. Ezért a Nemzetbiztonsági Szakszolgálat, a Nemzeti Közszolgálati Egyetem, a Nemzeti Média- és Hírközlési Hatóság képviselői mellett IT-technológiai tanácsadók, kiberbiztonsági szakértők, jogászok is találhatók az előadók között.

A kibervédelmi szakemberek számára is új kihívást jelent a mesterséges intelligencia térhódítása, amely által szinte határtalanná váltak az internetes támadók lehetőségei. A ChatGPT segítségével olyan hamis profilokat képesek létrehozni, amelyeket szinte alig lehet megkülönböztetni a valódiaktól. Mint Gyurák Gábor mondja, a vállalatok is kénytelenek egyre nagyobb figyelmet fordítani a megelőzésre, ezt a hazai törvények is megkövetelik tőlük – eddig az állami és az önkormányzati szerveknek volt kötelezettsége –, és mind szélesebbé válik azok köre, akikre érvényes lesz a törvény hatálya. A PTE MIK-en a mérnökinformatikusok oktatásában évek óta külön tantárgyként jelenik meg a kiberbiztonság témaköre, de a kar oktatói kutatásokat is folytatnak a biztonságtudatosság növelése érdekében. Olyan módszereket vizsgálnak, amelyekkel a jelenlegieknél hatékonyabban növelhető az átlagfelhasználók biztonságtudatossága. Kidolgoztak egy hálózattudományi alapokra fektetett eljárást, amelyet eddig még sehol sem használtak a nagyvilágban, és ami várhatóan rendkívüli előnyökkel kecsegtet.

Az október 25-ei tudományos szakmai konferenciára a hazai szakmai közösségen kívül szinte bárkit várnak, aki érdeklődik a téma iránt. A tanácskozást hibrid formában szervezik meg, így minden előadás követhető lesz az interneten is. Regisztrálni ezen a linken lehet: <https://ludevent.uni-nke.hu/event/3326/>

**További információ, interjú:**

Gyurák Gábor mesteroktató – PTE MIK

tel.: +36 30 514 5279

e-mail: gyurak.gabor@mik.pte.hu